– Siv Jensen så bare fasaden, mens vi visste hvordan det virkelig var

Siv Jensen skrøt av Norlandias bosenter i Moss. Kvinnen hun her hilser på fikk mangelfull pleie og omsorg i sitt siste leveår, sier de pårørende.

yngvil@lomedia.no

Frp-lederen besøkte Norlandia Skoggata bo- og servicesenter under valgkampen i 2013, bare måneder etter at det hadde åpnet.

Frp-lederen likte godt det hun fikk se hos Norlandia, og sa blant annet dette til NRK under sitt besøk i 2013:

– Jeg synes dette var veldig oppløftende fordi man ser at det er mulig å få opp standarden og kvaliteten i hele omsorgstilbudet vi gir til eldre mennesker, hvis man tør å tenke litt annerledes.

Under besøket møtte hun den syke og sterkt pleietrengende moren til søskenparet Gidske Kvilhaug og Trygve Anghus. De sto fram tidligere denne uka og fortalte at moren fikk mangelfull pleie og omsorg i sitt siste leveår.

– Siv Jensen så bare fasaden, mens vi visste hvordan det virkelig var, sa søsknene til FriFagbevegelse og Fagbladet.

Frp-lederen har klokkertro på konkurranse i eldreomsorgen:

– Jeg har lyst til å understreke at jeg har sett veldig mye bra i det offentlige også. Men det er nettopp fordi man utfordrer hverandre, kommer opp med nye ideer og ser ting på en annen måte, at det beboernes interesser som blir satt i sentrum, sa Jensen.

– Det gjør hele tiden at alle som er aktører, enten de er kommunale, private eller ideelle, strekker seg litt lengre for bedre kvalitet, sa hun.

• Åge fikk levende fluelarver i såret

«Hun ringte på, men ingen kom»

Moren til Anghus og Kvilhaug hadde benskjørhet og slet med store smerter. Hun var avhengig av å få smertestillende ofte, og før smertene slo inn. De pårørende forteller at hun ble liggende alene inntil fire timer i store smerter før noen kom å ga henne medisin.

«Hun ringte på, men ingen kom. Fikk hun tak i noen, sa de at de kom snart, men som regel tok det lang tid før noen kom, gjerne flere timer», fortalte de to.

SE VIDEOINTERVJU MED DE PÅRØRENDE

– Ikke en diskusjon om offentlige eller private tjenester

FriFagbevegelse spurte Siv Jensen hva hun tenker om de tidligere kommentarene sine etter avsløringene om situasjonen for enkelte beboere i Norlandia Skoggata. Jensen beskriver opplevelsene deres som «uakseptable avvik», og sier slikt ikke skal skje, verken hos kommunen eller private.

– Men det er et blindspor å generalisere enkelthendelser og gjøre dette til en diskusjon om offentlige eller private tjenester, sier Frp-lederen i et epost-intervju med FriFagbevegelse.

– Du sier man ikke skal generalisere ut fra enkelthendelser, mens du selv brukte nettopp Norlandia Skoggata som et enkelteksempel på at private aktører – i dette tilfellet kommersielle aktører – er med på å gjøre standarden og kvaliteten i eldreomsorgen bedre. Hva er din kommentar?

– Jeg synes ikke vi skal generalisere de enkelthendelsene vi nå har sett til å gjelde alle beboere i Norlandias tiltak. På samme måte synes jeg ikke vi skal slå alle kommunale over en kam hvis det skjer avvik, svarer Siv Jensen.

Frp-lederen viser til at den borgerlige regjeringen har foreslått å etablere en uavhengig kommisjon som skal undersøke alvorlige hendelser i helse- og omsorgstjenesten.

LES MER OM NORLANDIA-SKANDALEN

• Moss kommune forlenger kontrakten med Norlandia

• Mor lå alene på rommet med store smerter, men fikk ikke hjelp

• Norlandia sender Åge-saken til Helsetilsynet

• Åge ble fratatt sjansen til vellykket gjenopplivning

• Erna skrøt av privat omsorgsbolig – men er taus etter skandalen hvor pasient fikk larver i såret

• Politikere i Moss fortviler etter larve-skandalen: – Jeg ble rasende